Lantang bisi alai belindung ari tuduh
TERUBAH iya kelia, kitai Iban apin nemu berumah baka kemaya hari tu. Sida diau nguan lubang batu enggau sekeda endur bukaingujungka sida seruran ditinggang ai ujan tauka teduh maya hari bisi ujan. Dulu ari tu, bala pemacha engka udah bisi ampit macha pasal mula iya kitai bansa Iban nemu berumah. Engka bala kitai apin kala tauka udah enda ingat agi, nyadi sekali tu aku bekunsi enggau kitai sekeda pekara pasal terubah iya kitai nemu berumah. Tu bepun ari cherita ketuai kitai dulu suba penama Beji ti nyadi ujung mulut mensia mayuh lalu disebut orang ngena gela‘Beji Nangga Hari Patah Titi Enchepung Pungkang’. Mayuh orang nemu cherita nama kebuah Beji bulih gela nya tang pemacha ke enda nemu, gela nya diberi orang bepun ari Beji ti keran deke betemu enggau Petara di langit din. APIN NEMU BERUMAH Sebedau mupuk ke langit Beji bisi nemuai ngagai menyadi iya Bada.Rambau nya kelia, bansa Iban enggau raban bansa Dayak bukai dalam pulau Borneo tu apin nemu berumah, tang agi diau dalam lubang batu. Nya alai, bala sida Bada tu diau ba lubang batu numbas iya penyauh ari bala sida Beji. Bala mensia maya nya pan apin ga mayuh tubuh. Lebuh berandau enggau Bada, dia Beji madah diri deka niki ke langit, nya alai iya ngasuh Bada nyadi tuai ngiring pendiau bala Iban tinggal iya niki ke langit kin. Lepas nya Beji enggau nembiak iya angkat ari Ketapang pindah ngulu Kapuas lalu diau di Danau. Lebuh ke diau dia meh Beji bisi nemu enchepung sekayu bulih mesai rampa umai sebelah pemesai pun iya munyi udah disebut aku dulu tadi. Cherita pasal sida ngaga tangga betampung-tampung ke langit tu udah ditusui aku suba. Kena ngemandakka cherita, pengawa ngaga tangga nya enda tepantup ba bandir laban pun enchepung nya dikerat ulih bala sida Sampuk enggau dikerumbak sida Beruang tauka Makup ti sama pedis ati laban enda dibai Beji enggau baum sereta diberi makai besai lebuh iya merambu deka ke langit dulu ari nya. Lakka iya rebah, pia ku bala sida Sampuk enggau Beruang. TANGGA BEJI LABUH Empa pengelama sida Sampuk udah malut sereta makai pun kayu nya, enchepung pan rebah nabanka tangga Beji labuh ke baruh, beluntang-luntang ngagai dunya di baruh ditu. Bala nembiak Beji ke sama enggau ngaga tangga, pan sama bela labuh ditaban enchepung rebah. Beji empu enda parai laban iya apin enggau niki katas. Maya nya, tangga nya endang udah nyerara remang peninggi. Bisi mega orang madah tangga Beji ke labuh beluntang-luntang nya ukai mina labuh ba menua Kalimantan din, tang bisi mega repik enggau luntang teras tebelian nya labuh ninggang sekeda ai menua kitai di Sarawak ditu. Kebuah pia, bisi mega jerita orang madah, sekeda luntang tebelian teras ditemu orang ba Batang Ai enggau bisi mega di Batang Anap di Bintulu enda temu penatai, taja pan iya ditemu nyau bepuluh-puluh taun udah bekau utai nya nyadi rambau nya kelia. Nyadi pengawa Bada, menyadi Beji ke enda enggau ngaga tangga niki ke langit, enggau bala iya ngasu jelu sebelah kampung ambika pemakai. Sida amat udah nemu bumai tang lebuh maya lapang pengawa umai sida sigi ngasu belama. Taun nya bangat endar ujan di sebelah menua. Nyadi hari siti, Bada enggau nembiak iya ke ngasu balat bendar laban ujan, nya alai lebuh sida mulaika diri ngagai lubang batu alai sida diau, sida lalu mampat daun kayu kena sida belindung ka ujan. Pulai ari umai lemai nya, bala menyadi sida ke indu dulu agi datai ba lubang batu alai sida diau ari sida lelaki ke ngasu. Meda sida Bada ke dudi datai nya rangkai magang, menyadi sida ke indu nanya kebuah sida enda basah. Bada madah sida belindung ba baruh daun kayu, nya alai sida enda basah. Bechuanka nya, bala Iban dulu kelia, enti hari ujan, lalu bulih penemu mampat daun kayu kena belindung. Nya dikumbai sida ngaga dunju alai belindung ari ujan tauka panas. Udah sida ngasaika penyamai ngenduh ka ujan tauka panas baruh dunju, nya baru sida ngaga langkau ke tau alai diau, beatapka daun kering. Ensepi penyamai diau ba langkau, nya baru bala sida Bada badu agi diau ba lubang batu; lalu berengkah ari nya mega sida lalu ngaga langkau nyembuah-nyembuah, iya nya enda betampung enggau pangan diri. Nyau kelama udah diau ba langkau, runding pan sida nyau mansang agi ari ke dulu. Sida pan belabuh nemu ngaga dampa betampung enggau pangan diri. Endang kenyau ari kelia kitai Iban sigi udah rindu diau begulai mayuh. Bepun ari nya meh asal rumah panjai lalu nyadi batang pendiau raban bansa Iban kelia. Terubah dampa digaga sida nya mit. Nya alai tegal kelalu mit, sida berasai sekut diau dia. Meda bakanya, sida lalu nemu ngaga penaik enggau buka dampa ke besai agi. Bisi mega ke nemu ngaga sadau. Nya meh ke dikumbai sida rumah, ke tetap ngasuh ati bala sida temegah magang meda diri nyau nemu ngaga sereta diau ba rumah. Lebuh sida baru berumah, pagi sida ngentakka tiang, lemai sida mulaika diri ngagai dampa. Lebuh sida nepat baru alai sida ke ngentak tiang kemari, dia sida meda tiang ke dientakka sida nyau udah rebah, sereta tebabut magang. Sida balat alit endar ati meda utai baka nya, nya alai sida ngentakka tiang nya baru. Tang lebuh sida ngundang kia baru pagi hari bekau nya dia deh tiang ke dientakka sida udah rebah magang. Tiga kali sida ngentakka tiang, tiga kali bejurut ga tiang nya rebah. Chukup ngalitka ati. Meda utai nyelai baka nya, baru Bada ngasuh madahka menyadi iya Beji. Nyadi Beji ngajar sida ngasuh ngentak tiang dalam agi. Ninga ajar Beji, bala sida Bada pan lalu ngentak tiang sida dalam agi, Sida pulai ngagai dampa sida baru lemai nya. Lebuh sida ngabas kia baru deka nampung pengawa hari bekau nya, dia sida mega tiang sida tak terunjam magang ke dalam tanah. Iya ke enda terunjam nya mina minit bakachuit aja pansut ari tanah. Lebuh bala sida Bada benung berundingka penyelaie utai nya tadi, dia lalu datai siku temuai ari tunga kampung. Temuai nya pan lalu nanya nama pengawa sida begempuru dia. Bada lalu madah sida ke berumah, tang tiang lalu enda nyadi-nyadi. Enti enda tengelam, rebah ga tiang sida, ku iya. Dia temuai lalu nanya adat, sida berumah. Bada madah nadai adat. “Patut kita tusah baka nya, laban kita nadai adat,” ku temuai nya tadi. Bada lalu nanya adat berumah ngagai temuai nya. Temuai nya bejaku madah, tanah bisi orang empu. Enti mensia bisi pengawa ba tanah baka bumai, berumah enggau pengawa bukai, sida enda tau enda meri tasih ngagai Petara ke bempu tanah, iya nya Raja Samarugah, mentua Raja Simpulang Gana. Lebuh ditanya Bada pasal jalai mayar tasih tanah nya, laban Raja Samarugah enda nyengala, enda nyerupa dipeda mata, dia temuai nya lalu ngajar iya. Mayuh meh ajar temuai nya pasal atur deka berumah bepun ari tuai bilik ke enda tau enda ngerembang dulu sereta ngiga tambak burung. Lalu pia mega enda tau nadai piring lebuh deka ngentak. Lebuh ke ngelubang tiang pemun mega enda tau nadai digenselan enggau darah babi tauka manuk. Batu kuai enggau repik besi enda tau enda dibuai ke dalam lubang nya. Udah tiang dientak, pating mumban ujakka ba pun tiang nya, pia ku ajar temuai nya. Temuai nya madah darah babi tauka manuk sereta piring nya meh ka tasih tanah diberi ngagai Samarugah. Nyadi repik besi, batu kuai enggau mumban nya ngayuka penegut enggau pengukuh rumah nya. Ka tambah nya, iya mega ngajar sekeda agi atur ngemun berumah ke bukai, kelebih agi atur ngentak enggau perengka ramu. Agi belala Beji seduai Bada ke berandau enggau temuai nya, dia iya madahka diri pulai. Iya madah nama diri Puntang Raga, ke datai ngajar sida ari asuh Raja Samarugah. Udah nya iya lalu lesap. Belabuh ari tu meh bala sida Beji enggau Bada lalu nemu ngemunka pengawa ngentak sereta atur berumah bukai. Sida kenanas bendar begiga ka ramu kena berumah. Mudah bendar sida bulih ramu ke manah sereta tan baka tebelian enggau kayu bukai ke kering sereta enda mudah buruk. Penemu berumah tu lalu ditampung ngagai tubuh uchu ambu and peturun sida. Iya mega lalu nyadika lalau pendiau enggau pengidup sida ngagai dudi hari. Bepun ari tu meh bala kitai bansa Iban lalu segulai enggau pangan diri ba rumah panjai ti nyadi batang tanggam pengidup. Diatu enti rumah baru udah tembu digaga, dia orang mayuh deka gagit nirika siti gawai dikumbai Gawai Pangkung Tiang munyi ti kala dibantai aku dulu ari tu. Kitai ngarapka rumah panjai kitai terus nyadi tanggam pendiau bebala, ngarapka nembiak Iban rebak baru bela ngelala, laban bepun ari nya sida deka terus segulai sejalai nuju pemansang dunya baru, diau meruan nguan menua enggau pangan diri belama dalam penyamai enggau pengerai, dalam pengelantang enggau penyenang. Oooha, ooooha. 
See author's posts
